“กรุงปักกิ่ง” ยกเลิกโชว์ผลตรวจโควิด เริ่มวันนี้!
“สนามบินปักกิ่ง” ยกเลิกข้อกำหนดแสดงผลตรวจโควิด ก่อนเข้าพื้นที่ต่างๆ ตั้งแต่วันนี้เป็นต้นไป
“สนามบินปักกิ่ง” ยกเลิกข้อกำหนดแสดงผลตรวจโควิด ก่อนเข้าพื้นที่ต่างๆ ตั้งแต่วันนี้เป็นต้นไป
6 ธ.ค. 2565

ผู้สื่อข่าวรายงานอ้างอิง ปักกิ่งนิวส์ หนังสือพิมพ์ของพรรคคอมมิวนิสต์จีนรายงานว่า ท่าอากาศยานนานาชาติกรุงปักกิ่งตัดสินใจยกเลิกข้อกำหนดการแสดงผลตรวจโรคโควิด-19 เป็นลบสำหรับการเดินทางเข้าอาคารรับรองผู้โดยสาร โดยมีผลบังคับใช้ตั้งแต่วันนี้ (6 ธ.ค.) เป็นต้นไป
โดยรายงานระบุว่า ผู้ที่มีความประสงค์เดินทางเข้าสนามบินปักกิ่งไม่จำเป็นต้องแสดงผลตรวจเชื้อแบบกรดนิวคลีอิกเป็นลบอีกต่อไป
ทั้งนี้ในวันเดียวกัน เทศบาลกรุงปักกิ่งก็ได้ออกมาประกาศว่าจะยกเลิกข้อกำหนดที่ประชาชนต้องแสดงผลตรวจโควิด-19 เป็นลบก่อนเข้าใช้บริการในสถานที่สาธารณะ ซึ่งเป็นการดำเนินการตามรอยเมืองต่างๆ ตั้งแต่เซี่ยงไฮ้ซึ่งเป็นศูนย์กลางการเงินของจีน ไปจนถึงเมืองเซินเจิ้นซึ่งเป็นศูนย์กลางด้านเทคโนโลยีของจีน ที่ประกาศยกเลิกข้อกำหนดดังกล่าวไปแล้วก่อนหน้านี้
อย่างไรก็ดีแม้ว่าสถานที่บางแห่งยังจำเป็นต้องบังคับใช้ข้อกำหนดดังกล่าว เช่น ร้านอาหาร และสถานที่ที่มีความเสี่ยงสูงเช่นบ้านพักคนชรา แต่ความเคลื่อนไหวในภาพรวมนั้น ถือเป็นการผ่อนคลายมาตรการที่เข้มงวด จากเดิมที่กำหนดว่าประชาชนต้องแสดงผลตรวจเชื้อโควิด-19 ด้วยวิธี PCR ในจุดตรวจซึ่งตั้งอยู่ในเมืองสำคัญหลายแห่ง และจากเดิมที่เด็กๆ ได้ถูกกำหนดให้ต้องแสดงผลตรวจเชื้อเป็นลบก่อนจะเข้าไปในสวนสาธารณะในกรุงปักกิ่ง